Taye Brink beïndruk met eerste Afrikaanse enkelsnit! – Pieter Cloete
Home / Afrikaanse Musiek / Taye Brink beïndruk met eerste Afrikaanse enkelsnit!
Taye Brink beïndruk met eerste Afrikaanse enkelsnit!
“Ek glo dat luisteraars beslis by die tema van hierdie snit sal aanklank vind. My doel is om mense te raak met die waarheid wat vasgevang is in my musiek en ek glo dat dié liedjie juis ander sal inspireer om ’n bietjie meer in hulleself te glo,” vertel Taye oor haar eerste Afrikaanse enkelsnit wat spog met ’n lekkerluister Country-Pop-aanslag. “Die liedjie is baie goed ontvang die paar keer wat ek dit tydens ’n vertoning gesing het, so ek voel baie positief oor hierdie vrystelling.” ’n Musiekvideo word ook vir dié vrystelling beplan, maar hieroor wil sy nog nie te veel verklap nie.
Hierdie lewenslustige negentienjarige kom van Alberton af en hou al konsert vir haar ma en ousus vandat sy kan onthou. “My ma was ’n enkelouer en het altyd vir ons gesing en musiek in die huis gespeel. Ek was vier toe sy vir my ’n speelgoedmikrofoon gekoop het en ek was mal daaroor om saam met Celine Dion en Elvis Presley te sing,” gesels Taye, wat haar bynaam as verhoognaam gebruik. Sy sing al in die skoolkoor vandat sy agt jaar oud is en het begin sanglesse neem nadat sy ’n sangkompetisie gewen het. Die musikant spog ook met ’n rits kwalifikasies van Trinity College London en is uitgenooi na ’n meestersklas nadat sy die tweede beste prestasie in Suid-Afrika behaal het in haar eksamen.
Die musiekberyf het vir Taye Brink geleer om hard te werk om die deure wat vir haar oopgaan oop te hou en nie moed te verloor wanneer dinge nie uitwerk soos beplan nie. Haar droom is om die harte van mense in Suid-Afrika, en regoor die wêreld, te verower met haar pragtige stem, storievertellerslirieke en unieke klank. As WAT AS enige aanduiding is van wat sy beplan, wag daar voorwaar ’n blink toekoms op haar in die musiekwêreld.
Vorige Spoorloos is kykNET se nuwe drama in Oktober
Volgende Len Muller se musiekvideo vir STERREWALS vrygestel!